
(maltiešu valodā) 
Eiropas Parlamenta deputāti, kolēģi, eiropieši! 


Jūtos pateicīga un pagodināta par atbildību, ko esat man uzticējuši. Es apsolos ieguldīt visu 
savu enerģiju, strādājot šī Parlamenta vārdā un visu Eiropas iedzīvotāju labā. 


(itāļu valodā) 


Pirmais, ko vēlos darīt, būdama priekšsēdētāja, ir turpināt Dāvida Sasoli iesākto darbu. Viņš 
cīnījās par Eiropu, par mums un par šo Parlamentu. Viņš ticēja, ka Eiropai ir pa spēkam bruģēt 
jaunu ceļu pasaulē. Paldies, Dāvid. 


(angļu valodā) 


Es godināšu Dāvidu Sasoli kā priekšsēdētāju, vienmēr aizstāvot Eiropu. Aizstāvot mūsu kopīgās 
vērtības: demokrātiju, cieņu, taisnīgumu, solidaritāti, vienlīdzību, tiesiskumu un 
pamattiesības. Aizstāvot cerību politiku un Eiropas Savienības solījumu. Es vēlos, lai cilvēki 
atgūtu ticību un entuziasmu par mūsu projektu — ticību, ka spēsim padarīt mūsu kontinentu 
drošāku, krietnāku, taisnīgāku un vienlīdzīgāku. 


Dārgie eiropieši! 


Nākotnē cilvēki visā Eiropā raudzīsies uz mūsu iestādi kā uz līderi un virziena rādītāju. Bet būs 
arī tādi, kas turpinās pārbaudīt mūsu demokrātisko vērtību un Eiropas principu izturību. 


Mums ir jāatspēko pret ES vērstie vēstījumi, kas tik viegli un ātri izplatās. 

Pandēmijas laikā pastiprinājās dezinformācija un maldinoša informācija, uzkurinot cinismu un 
tādus “lētus” risinājumus kā nacionālisms, autoritārisms, protekcionisms, izolacionisms. Taču 
tās ir viltus ilūzijas, kurās neslēpjas risinājums. 

Eiropa ir kas gluži pretējs. Eiropa nozīmē aizstāvēt citam citu. Eiropa nozīmē savstarpēji 
tuvināt mūsu iedzīvotājus. Eiropa nozīmē kopīgi aizstāvēt šos principus, par kuriem iestājās 
mūsu Savienības dibinātāji. Viņi mūs izveda no kara posta, holokausta šausmām un palīdzēja 
mums atgūt mieru, cerību un labklājību. 


Godātie deputāti! 


Mūsu Parlaments ir svarīgs. 


- Tas ir svarīgs mūsu tiesnešiem, kuri ir apdraudēti. Pārslogotajiem veselības aprūpes nozares 
darbiniekiem. Ikvienai Eiropas sievietei, kura turpina cīnīties par savām tiesībām. 
Neaizsargātajiem, apspiestajiem un ekspluatētajiem cilvēkiem. 


- Tas ir svarīgs cilvēkiem, kuri bēg no dabas katastrofām. Teroristu uzbrukumos nogalināto 
cilvēku ģimenēm. Mūsu bruņotajiem spēkiem un tiesībaizsardzības iestādēm, kas darbojas 
sarežģītos apstākļos. Visiem, kam vajadzīga aizsardzība. Mūsu lauksaimniekiem, NVO un 
uzņēmējiem. 


- Tas ir svarīgs mūsu LGBTIK kopienām. Cilvēkiem, kurus joprojām diskriminē viņu reliģijas, 
ādas krāsas vai dzimtes identitātes dēļ. Tas ir svarīgs visiem cilvēkiem, kuri tic Eiropas 
solījumam. 


Eiropas Parlaments ir svarīgs, un, kad cilvēki raudzīsies uz mums ar cerību, ka aizstāvēsim 
mūsu vērtības, mēs viņiem neliksim vilties. 


Dārgie kolēģi! 


Mana paaudze neizšķir veco vai jauno Eiropu. Mēs esam pirmā "Erasmus” paaudze, pēdējie 
pārstāvji no Leha Valensas un Vāclava Havela paaudzes. Mēs zinām, ka vienlīdzīgas iespējas 
nenozīmē padarīt visus vienādus. Mēs cildinām Eiropas daudzveidību, jo zinām, ka tā mūs dara 
stiprākus. Tā mūs dara vienreizējus. Tā mūs padara par eiropiešiem. 


Mēs zinām — ja vēlamies iedvest cilvēkos pārliecību par Eiropu, mums jāskatās tālāk par 
Strasbūru un Briseli. Tikai tā Eiropas ideāli un lēmumi sasniegs cilvēkus ikvienā pilsētā un 
ciematā visā Eiropā. 

(franču valodā) 


"Ikviens uz šīs planētas justos labāk, ja būtu dzirdama Eiropas stiprā balss,” 2002. gadā, 
atklādams Konventu par Eiropas nākotni, sacīja priekšsēdētājs Valerī Žiskārs Destēns. 


(angļu valodā) 

Jau toreiz bija dzirdami aicinājumi veidot stiprāku Eiropu. Tagad mums jāraugās, lai 
konference par Eiropas nākotni saņemtu vajadzīgo atbalstu, kas ļaus gūt konkrētus rezultātus. 
Mums ir jāieklausās jauniešos, it īpaši šogad, jo šis gads ir veltīts jaunatnei. 

Dārgie eiropieši! 

Mūsu kontinentu un mūsu pasauli posta klimata pārmaiņas. Tā vairs nav problēma, kuras 
risināšanu mēs varam atstāt nākamajai paaudzei. Ja jūs uzticaties zinātnei — un Parlaments 


tai uzticas —, tad jautājums ir nevis par to, vai tas notiks, bet gan cik drīz. 


Eiropas zaļais kurss un apņemšanās kļūt par pirmo bezoglekļa kontinentu ir pareizā atbilde. 
Šāds mērķis ir ne vien vajadzīgs un neatliekams, bet tas arī dod Eiropai iespēju uzņemties 


vadību un pārtapt jaunā kvalitātē, nodrošināt izaugsmi, ilgtspējību un labklājību, vienlaikus 
samazinot izmešus. 


Mums ir jāpārliecina pasaule, ka cīņa pret klimata pārmaiņām ir kopīgs darbs. 
Rīt jau būs par vēlu. 
Ar savu piemēru mums jāturpina rādīt, ka vides aspektu nevar nošķirt no ekonomikas. 


Uzņēmumiem — no jaunuzņēmumiem un MVU līdz lielām korporācijām visā mūsu 
Savienībā — nepieciešama juridiskā noteiktība, vieglāka piekļuve finansējumam un inovatīvs 
Eiropas gars un vide. Ir jāsamazina uz tiem uzliktais birokrātijas slogs, kā arī jārada tiem vairāk 
iespēju uzņemties risku, lai palīdzētu Eiropai atgūt konkurētspēju. Atveseļošanas un noturības 
mehānisms ļaus mūsu investīcijām veicināt atgūšanos no pandēmijas. 


Tāpat kā zaļā pārkārtošanās, arī digitālā pārkārtošanās paver iespējas. Mums jābūt šo 
pārmaiņu dzinējspēkam un jāvada tās pareizajā virzienā. Un mēs to darīsim. 


Es lepojos ar mūsu Eiropā valdošo atvērtās ekonomikas un sabiedrības modeli. Šis modelis ir 
jāatbalsta, lai tas spētu izturēt spiedienu, zem kāda tas atrodas. Mūs cenšas piespiest domāt 
vairāk par sevi, celt jaunas barjeras, atjaunot bijušās robežas un atteikties no mūsu kopīgās 
Šengenas telpas — telpas, ko mums ir pienākums pilnveidot. Notiek mēģinājumi nomelnot 
mūsu vērtības un principus. 


Konrāds Adenauers sacīja: "Eiropas vienotība sākās kā dažu cilvēku sapnis un kļuva par cerību 
daudziem. Tagad tā ir mūsu visu nepieciešamība.” 


Dārgie kolēģi! 


Apkārtējā pasaule vairs nav tik vēlīga mums kā agrāk. Spilgtākie piemēri ir nepieņemamie 
uzbrukumi Ukrainas suverenitātei un teritoriālajai integritātei, kā arī draudīgā situācija 
Baltkrievijā. Rūpēties par kolektīvo drošību ir mūsu kopīgais uzdevums. 


Lai Eiropas Savienība aizvien būtu uzticama un saglabātu globālo ietekmi, mums ir jāturas pie 
saviem principiem. Tur slēpjas mūsu patiesais spēks. Autokrāti un despoti saredz draudus jau 
tajā vien, ka Eiropas Savienība pastāv. Kā daiļrunīgi teicis Tareks Osmans: "Galu galā Eiropa ir 
radījusi visskaistāko, vissmalkāko dzīvesveidu, kādu cilvēce jebkad pieredzējusi.” 


(franču valodā) 

Šogad aizrit 70. gads, kopš tiekamies Strasbūrā. Šī pilsēta — un reģions — ģeogrāfiski 
simbolizē varas sadalījumu un tāpēc kalpo kā demokrātijas garants. Tās simbolisms mūsu 
asambleju padara par patiesu iestādi, kas ir iedzīvotājiem tuva un pieejama. Tāpēc šīs vietas 


piemērotība kā Parlamenta mītnes vieta nav apšaubāma. 


(angļu valodā) 


Eiropas pagātni ir apzīmogojis karš, taču Eiropa ir pratusi sevi sadziedēt. Šo pieredzi mēs 
varam izmantot, lai palīdzētu izbeigt sašķeltību Eiropas Savienības pēdējā sadalītajā valstī 
Kiprā un darītu to saskaņā ar ANO plānu. Mēs nekad nebūsim viens vesels, kamēr vien Kipra 
paliks sašķelta. Mums ir arī jāatgūst zaudētā iespēja attiecībās ar Rietumbalkāniem. 


Godātie deputāti! 
Es runāšu tieši. Tie, kuri cenšas Eiropu iznīcināt, lai zina, ka Parlaments ir pret viņiem. 


Tie, kuri cenšas apdraudēt demokrātiju, tiesiskumu, vārda brīvību un pamattiesības, tie, kuri 
uzbrūk sievietēm, un tie, kuri noliedz mūsu LGBTIK pilsoņu tiesības, lai zina, ka Parlaments 
vienmēr iestāsies pret to. 


Tiem, kuri šantažē Eiropu, draudot ar hibrīduzbrukumiem, teikšu tā: šajā Parlamentā 
nevājināsies deputātu savstarpējā solidaritāte. Tie, kuri uz to cer, lai zina, ka diktatori mūs 
nekad nesašķels. 


Un tagad vēlos ko teikt Dafnes Karuanas Galicijas un Jana Kučaka ģimenēm. Šos abus 
žurnālistus noslepkavoja par to, ka viņi darīja savu darbu. Jūsu cīņa par patiesību un 
taisnīgumu ir mūsu cīņa. Vēlos uzrunāt arī Olivjē Dibuā tuviniekus. Nolaupītais Žurnālists 
atrodas gūstā Mali jau gandrīz 300 dienas. Viņa cīņai par brīvību ir jākļūst par mūsu cīņu. 


Draugi, eiropieši! 


Mūsu politiskais modelis ir ļāvis mūsu kontinentam sasniegt demokrātiju, labklājību un 
vienlīdzību. Bet, ja vēlamies, lai Eiropa sasniedz nākamajai paaudzei apsolīto līmeni, mums ir 
jārada kaut kas vēl spēcīgāks, kaut kas šim laikmetam atbilstošs, kas ļaus jaunākai, 
skeptiskākai auditorijai noticēt Eiropai. 


Mūsu Parlamentam ir jābūt tādam, kas visiem dod iespējas un kas ir daudzveidīgs. Tas, ka 
pirmoreiz kopš 1999. gada Parlamentu vada sieviete, ir svarīgi gan pašam Parlamentam, gan 
ārpasaulei. Bet mēs te nedrīkstam apstāties. Parlaments ir apņēmies panākt lielāku 
daudzveidību, dzimumu līdztiesību, garantēt sieviešu tiesības, visu mūsu tiesības, un šī 
apņemšanās ir jāatjauno. 


Pirms 22 gadiem — 20 gadus pēc Simonas Veilas ievēlēšanas — šajā amatā stājās Nikola 
Fontēna. Vairs nebūs jāgaida divi gadu desmiti, līdz jūsu priekšā atkal stāvēs sieviete. 


Es apzinos, ka savu spēku smeļos no ievērojamām sievietēm. No Simonas Veilas, Aušvicas 
ieslodzītās Nr. 78651. Viņa pārrāva važas Eiropas sāpju pilnajai pagātnei un, kļūstot par pirmo 
sievieti Parlamenta priekšsēdētājas amatā, parādīja, ka jebkurš šķērslis ir pārvarams. Mans 
spēka avots ir miljoniem vārdā nenosauktu sieviešu, kuras tik daudz pārcietušas un cīnījušās 
par mums, lai mums šodien būtu iespējas, kādu viņām pašām nav bijis. 


Mans spēka avots ir Ešlīna, Paulīna un visas citas sievietes, kurām šogad jau atņemta dzīvība. 
Es smeļos spēku no Eiropas pārvietotajām un pazudušajām sievietēm. Sievietēm, kuras cīnījās 
un cieta totalitārisma dēļ un kuras visu ziedoja Eiropai. 


Mans spēka avots ir visas tās sievietes, kuras ticēja un kuras turpina ticēt. 
Mēs esam šeit, pateicoties viņām. Mēs esam šeit, lai viņas pieminētu. 
Eiropa ir atdzimusi. 

Eiropa ir nākotne. 


Vive l'Europe! 


